text: যৌতুকের জন্য মারধরের ঘটনায় দায়ের করা মামলায় জাতীয় দলের ক্রিকেটার আরাফাত সানির জামিনের মেয়াদ শেষবারের মতো বৃদ্ধি করেছেন আদালত। সোমবার সানির জামিনের মেয়াদ শেষ হওয়ায় তার আইনজীবী ফের জামিনের মেয়াদ বৃদ্ধির আবেদন করেন। ঢাকা মহানগর দায়রা জজ আদালতের ভারপ্রাপ্ত বিচারক জাহিদুল কবির আবেদন মঞ্জুর করে শেষবারের মতো আগামী ৭ আগস্ট পর্যন্ত জামিন বৃদ্ধি করেন। এরআগে গত ৬ জুলাই ঢাকা মহানগর দায়রা জজ কামরুল হোসেন মোল্লা ক্রিকেটার সানির জামিনের মেয়াদ ১৭ জুলাই পর্যন্ত বৃদ্ধি করেন। এ সময় বিচারক বলেন, এবার সমঝোতা না করে আসলে জামিন বাতিল করে কারাগারে পাঠিয়ে দেব। কারাগারে ১০ থেকে ১২ দিন থাকলে সব কিছুই ঠিক হয়ে যাবে।
  গত ৯ মার্চ সমঝোতা করবেন এ শর্তে সানিকে এক মাসের জন্য অন্তর্বর্তীকালীন জামিন দেন আদালত। এরপরও চারটি ধার্য তারিখেও নাসরিনের সঙ্গে কোনো প্রকার সমঝোতা করতে পারেননি সানি।